Χουάν ντε Γκαράυ

Ο Χουάν ντε Γκαράυ (ισπ. Juan de Garay‎‎, 1528-1583) ήταν Ισπανός κονκισταδόρ με βασκική καταγωγή, που υπηρέτησε το Στέμμα της Καστίλης στο Βασίλειο του Περού. Διετέλεσε κυβερνήτης της Ασουνσιόν και ίδρυσε πόλεις της σημερινής Αργεντινής, ιδίως κοντά στον ποταμό Παρανά, την άνω κοιλάδα του οποίου εξερεύνησε. Επίσης επανίδρυσε το Μπουένος Άιρες, το οποίο είχαν καταστρέψει οι Ινδιάνοι. Ταξίδεψε στην αμερικανική ήπειρο για πρώτη φορά σε ηλικία 15 ετών με τον θείο του, τον ιερέα Πέδρο δε Θάρατε που συνόδευε την 1η αποστολή του Μπλάσκο Νούνιες Βέλα. Το 1568 εγκαταστάθηκε στην Ασουνσιόν. Τον Απρίλιο του 1573 στάλθηκε με 80 άνδρες σε εξερευνητική αποστολή στον Παρανά, κατά την οποία ίδρυσε τη Σάντα Φε, τη σημερινή μεγάλη πόλη της Αργεντινής. Το 1576 διορίσθηκε κυβερνήτης της Ασουνσιόν και ο βασικός στόχος του από τη θέση αυτή ήταν να προαγάγει την ειρήνη και τη συνύπαρξη, με δικαιοσύνη έναντι των ιθαγενών πληθυσμών. Για τον λόγο αυτόν ίδρυσε και χωριά για τους Ινδιάνους με τοπικά συστήματα αυτοκυβερνήσεως. Σκοτώθηκε όμως σε ενέδρα ιθαγενών της φυλής Querandí σε ηλικία 54 ή 55 ετών, ενώ ταξίδευε από το Μπουένος Άιρες στη Σάντα Φε. Ο ντε Γκαράυ ήταν έγγαμος και είχε μία κόρη, τη Χερονίμα ντε Κοντρέρας που παντρεύτηκε τον Ερνάντο Αρίας δε Σααβέδρα, και έναν γιο, τον μετέπειτα αντικυβερνήτη της Σάντα Φε Χουάν ντε Γκαράυ υ Μπεθέρα (1558-1638). Παραπομπές Πηγές Το λήμμα «Γκαράυ Ιωάννης, ντε-» στη Νέα Ελληνική Εγκυκλοπαίδεια «Χάρη Πάτση», τόμος 9